Utkast til forskrift om forvalter

Fastsatt av Fornyings- og administrasjonsdepartementet xxxxx……2007 med hjemmel i lov 5. mars 2005 nr. 12 om konkurranse mellom foretak og kontroll med foretakssammenslutninger (konkurranseloven) § 16 femte ledd, jf. delegeringsvedtak 16. april 2004 nr. 631.

Kapittel 1. Innledende bestemmelser

§ 1  Virkeområde
Denne forskrift gir nærmere regler om forvalter etter konkurranseloven § 16 femte ledd, herunder oppnevning av forvalter og forvalters virksomhet. 

§ 2  Definisjoner
I forskriften menes med
a) inngrepsvedtak: vedtak etter konkurranseloven § 16 første eller annet ledd eller § 21. 
b) parter: den eller de som et inngrepsvedtak retter seg mot. 
 
Kapittel 2. Oppnevning av forvalter. Krav til forvalter

§ 3  Oppnevning av forvalter
Konkurransetilsynet kan oppnevne en eller flere forvaltere for å bistå med gjennomføringen av inngrepsvedtak, herunder påbud, forbud og vilkår som nevnt i konkurranseloven § 16 tredje ledd. 

Oppnevning skjer ved avtale mellom Konkurransetilsynet og forvalter. Nærmere krav til avtalens innhold fremgår av forskriften § 8.

Partene skal underrettes om at Konkurransetilsynet har til hensikt å oppnevne forvalter. Partene kan innen en frist Konkurransetilsynet fastsetter, fremsette forslag om hvem som bør oppnevnes. Dersom Konkurransetilsynet ikke tar partenes forslag til følge, skal partene underrettes om hvem Konkurransetilsynet akter å oppnevne, og gis anledning til å uttale seg og fremsette forslag om vederlag innen fem virkedager. Partene skal underrettes om endelig oppnevning uten ugrunnet opphold, og gis kopi av forvalteravtalen.

§ 4  Krav til forvalter
Enhver som Konkurransetilsynet finner skikket til oppgaven kan oppnevnes til forvalter. 

Forvalter må være uavhengig av partene, og det må ikke foreligge interessekonflikter som kan medføre at forvalters integritet og upartiskhet kan trekkes i tvil. Forvaltningsloven § 6 gjelder tilsvarende for forvalteren. 

§ 5  Karantene/saksforbud
Forvalteren skal under forvalteroppdraget, og i en periode på ett år etter forvalteroppdragets avslutning, avstå fra å yte tjenester til eller ta ansettelse eller verv i det eller de foretak som inngrepsvedtaket retter seg mot eller tilknyttede foretak. Den samme begrensningen gjelder for forvalterens adgang til å yte tjenester til den eller dem som forhandler om å overta eller overtar rettigheter som følge av Konkurransetilsynets vedtak. Konkurransetilsynet kan likevel godta at forvalteren påtar seg slike oppdrag dersom dette er ubetenkelig.

§ 6  Taushetsplikt
Forvalteren har taushetsplikt etter reglene i forvaltningsloven § 13 flg.

§ 7  Sikkerhet 
Konkurransetilsynet kan pålegge forvalter å stille sikkerhet, og stille krav til innholdet av denne. 

Sikkerheten stilles ved at det hos Konkurransetilsynet deponeres en erklæring fra norsk skadeforsikringsforetak eller annet norsk foretak med rett til å drive finansieringsvirksomhet etter lov om finansieringsvirksomhet og finansinstitusjoner 10. juni 1988 nr. 40 § 1-4 (sikkerhetsstilleren), om at sikkerhetsstilleren påtar seg på vilkår som nevnt i sjette ledd, å innestå for oppfyllelse av forvalterens ansvar, som nevnt i fjerde ledd, innenfor rammen av et nærmere angitt beløp, jf. femte ledd. 

Konkurransetilsynet kan nekte å godta erklæringen dersom det er tvil om den oppfyller kravene i annet ledd.

Sikkerheten dekker erstatningsansvar som forvalteren under utførelsen av forvalteroppdraget vil kunne pådra seg overfor foretak som Konkurransetilsynets inngrepsvedtak retter seg mot. 

Konkurransetilsynet bestemmer sikkerhetens størrelse. 

Skadelidte kan kreve dekning direkte fra sikkerhetsstilleren uten først å rette krav mot forvalteren. Sikkerhetsstilleren kan ikke gjøre gjeldende andre innsigelser mot krav fra skadelidte enn de innsigelser forvalteren selv har i forholdet til skadelidte. Oppsigelse av sikkerheten eller bortfall av denne på annen måte krever samtykke fra Konkurransetilsynet. Sikkerhetsstilleren kan overfor skadelidte ikke påberope at det er foretatt utbetalinger under sikkerheten med mindre Konkurransetilsynet er varslet om utbetalingen senest samtidig med at utbetalingen fant sted.

Kapittel 3. Forvalterens virksomhet 

§ 8  Avtale mellom Konkurransetilsynet og forvalter
Beskrivelse og gjennomføring av forvalteroppdraget fastsettes nærmere i avtalen mellom Konkurransetilsynet og forvalter. 

Avtalen skal inneholde bestemmelser om:
a)	hva forvalteroppdraget omfatter,
b)	hvordan forvalteroppdraget skal utføres, 
c)	forvalteroppdragets varighet, 
d)	prosedyrer ved inngåelse av avtaler eller gjennomføring av andre disposisjoner av vesentlig betydning, herunder Konkurransetilsynets godkjennelse av kjøper ved avhending av eierandeler eller aktiva.
e)	forvalterens plikt til å rapportere og utarbeide arbeids- og tidsplaner for gjennomføring av oppdraget,
f)	forvalterens vederlag og dekning av utgifter, 
g)	forvalters bruk av eksterne medhjelpere,
h)	misligholdssanksjoner og/eller oppsigelse og
i)	bestemmelser om karantene og saksforbud.

§ 9  Gjennomføring
Forvalteren skal utføre de oppgaver som følger av forvalteroppdraget på den måte som best sikrer gjennomføring av inngrepsvedtaket. Forvalter kan gi partene de pålegg som er nødvendig for at inngrepsvedtaket skal gjennomføres.

Forvalter skal påse at partenes interesser ivaretas på en forsvarlig måte ved gjennomføringen av forvalteroppdraget. Dersom forvalter skal forestå avhending av formuesgoder, skal forvalter holde partene informert om salgsprosessen, og sørge for at salget skjer på de for selger mest fordelaktige vilkår. 

§ 10  Bruk av eksterne medhjelpere
Dersom forvalter ønsker å benytte eksterne medhjelpere, krever dette forhåndsgodkjenning fra Konkurransetilsynet.

§ 11  Instruksjonsmyndighet
Konkurransetilsynet kan instruere forvalter om gjennomføringen av oppdraget.

Kapittel 4. Partenes plikter

§ 12  Partenes  medvirkningsplikt
Oppnevning av forvalter påvirker ikke partenes ansvar for å oppfylle de plikter som følger av inngrepsvedtaket. 

Partene skal samarbeide fullt ut med forvalteren og yte slik medvirkning som er nødvendig for å oppfylle forvalteroppdraget og gjennomføringen av inngrepsvedtaket. De skal etter anmodning fra forvalter og uten ugrunnet opphold, bistå med å fremskaffe og gi tilgang til all informasjon, dokumentasjon, lokaler, tekniske innretninger, personell m.v. 

Partene skal på anmodning fra forvalter og uten ugrunnet opphold, gi forvalteren de fullmakter som er nødvendige for utførelsen av forvalteroppdraget. 

§ 13  Vederlag og utgiftsdekning  
Partene dekker forvalters vederlag og utgifter ved gjennomføringen av forvalteroppdraget.

Partene inngår avtale med forvalter om vederlag og utgiftsdekning innen 10 dager etter at forvalter er utpekt. Avtalen skal godkjennes av Konkurransetilsynet. Dersom avtale ikke foreligger innen fristen, kan Konkurransetilsynet ved oppnevningen fastsette vederlag og dekning av utgifter som forvalteren kan kreve av partene. Konkurransetilsynet kan også fastsette bestemmelser om hvordan oppgjør mellom partene og forvalter skal skje, herunder om forskuddsbetaling, forfallstidspunkter og motregning.

Kapittel 5. Ikrafttredelse

§ 14  Ikrafttredelse
Forskriften trer i kraft [XX].